SET เปิดภาคบ่ายพุ่งกว่า 20 จุด แรงซื้อกลุ่มพลังงาน-สื่อสารหนุน
SET เปิดภาคบ่ายพุ่งกว่า 20 จุด แรงซื้อกลุ่มพลังงาน-สื่อสารหนุน ล่าสุดเมื่อเวลา 14.41 น.ดัชนี SET อยู่ที่ 1,266.94 จุด เพิ่มขึ้น 21.89 จุด หรือ 1.76% มูลค่าซื้อขาย 2.55 หมื่นล้านบาท
19 ม.ค. 2559

ผู้สื่อข่าวรายงานว่า ตลาดหุ้นไทยต้นภาคบ่ายปรับขึ้นต่อไปเป็นกว่า 20 จุด ซึ่งเป็นไปในทิศทางเดียวกับตลาดหุ้นภูมิภาคที่ส่วนใหญ่ดีดตัวขึ้นแรง โดยเฉพาะตลาดหุ้นจีนที่ดีดตัวขึ้นกว่า 3% ตอบรับตัวเลขเศรษฐกิจตามคาด และยังมีลุ้นว่ารัฐบาลจีนอาจจะออกมาตรการกระตุ้นเศรษฐกิจเพิ่มเติมอีก ซึ่งตลาดหุ้นบ้านเรามีแรงซื้อเข้ามาหนาแน่นในหุ้นขนาดใหญ่ทั้งสื่อสาร พลังงาน และแบงก์ หนุนให้บรรยากาศการลงทุนโดยรวมสดใสขึ้น
เมื่อเวลา 14.31 น.ดัชนี SET อยู่ที่ 1,265.35 จุด เพิ่มขึ้น 20.30 จุด หรือ 1.63% ล่าสุดเมื่อเวลา 14.41 น.ดัชนี SET อยู่ที่ 1,266.94 จุด เพิ่มขึ้น 21.89 จุด หรือ 1.76% มูลค่าซื้อขาย 2.55 หมื่นล้านบาท
นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยในช่วงบ่ายนี้ปรับตัวขึ้นกว่า 20 จุด เป็นไปในทิศทางเดียวกับตลาดต่างประเทศ โดยตลาดหุ้นอื่นในภูมิภาคเอเชียต่างก็อยู่ในแดนบวก โดยตลาดหุ้นไทยบวกได้ดีกว่าเพื่อนบ้าน แต่รองจากตลาดหุ้นจีนที่บวกถึง 3% แม้แต่ตลาดในยุโรปที่เปิดเทรดในช่วงบ่ายนี้ต่างก็อยู่ในแดนบวกด้วย เช่นเดียวกับดาวโจนส์ฟิวเจอร์สที่บวกราว 1.4%
โดยตัวเลขผลิตภัณฑ์มวลรวมภายในประเทศ(GDP) และผลผลิตภาคอุตสาหกรรมของจีน ที่ออกมาถือว่าใกล้เคียงกับที่ตลาดคาด ทำให้ไม่มีอะไรที่เป็น Negative ตลาดฯจึงผ่อนคลายความกังวลไปบ้าง อีกทั้ง ราคาน้ำมันดิบในตลาดฟิวเจอร์สขณะนี้ก็รีบาวน์ขึ้นได้ดี ทำให้ไปหนุนหุ้นในกลุ่มพลังงาน รวมถึงได้รับแรงหนุนจากหุ้นในกลุ่มแบงก์ และกลุ่มสื่อสารด้วย ซึ่งคาดว่าแรงซื้อที่เข้ามาในตลาดฯน่าจะเป็นแรงซื้อจากนักลงทุนรายสถาบันที่เข้ามาเก็บหุ้นในช่วงที่ราคาหุ้นยังต่ำอยู่ ทำให้เห็นได้ว่าหุ้นกลุ่มหลักๆ ต่างปรับตัวขึ้นกันทั่วหน้า
พร้อมให้แนวรับ 1,250 จุด ส่วนแนวต้าน 1,275 จุด